Holger K. Nielsen (SF), 2012-11-27:
Mange af bemærkningerne har jo sådan i særlig grad været fokuseret på forhøjelsen af lønsumsafgiften og også på afgiften på kaskoforsikringer på lystfartøjer m.v.
Så det er specielt de to ting, jeg godt lige vil give nogle bemærkninger til.
Hvad angår lønsumsafgiften, er der jo tale om en meget begrænset forhøjelse, hvor man ligesom siger, at der er en række virksomheder og en række aktiviteter, hvor der ikke betales moms, og så kompenseres der, ved at de betaler en afgift af den samlede lønsum, og den forhøjer man så her.
Jeg har svært ved at se de katastrofale konsekvenser, der er af det.
Hr. Torsten Schack Pedersen nævnte dagbladenes situation, og jeg kan sige, at før jeg blev skatteminister, var jeg faktisk medieordfører og sad og forhandlede dagbladenes forhold.
Og da vi sad og forhandlede det, var de helt, helt klar over, at den her afgift ville komme, så det er simpelt hen en præmis for de forhandlinger, som i øjeblikket foregår hos kulturministeren, at der sker en forhøjelse af dagbladenes lønsumsafgift.
Så det er i hvert fald ikke noget, der kommer bag på dem, og jeg tvivler på, at det kommer bag på mange af de andre, som skal betale lidt mere her.
Med hensyn til sejlbådene vil jeg sige, at det, der sådan er gået igen, er, at der sker en stigning på 34 pct. – og der er tal og procenter rigtig taknemmelige at bruge.
Det er jo mere rigtigt at sige, at der sker en stigning på 0,34 procentpoint.
Det er noget andet, end når man siger 34 pct., for det er fra et meget lavt niveau.
Jeg skal sige, også som en kommentar til noget af det, der er sagt om de her 60 pct. af ulykkerne, at der har været en misforståelse.
Det, der er tilfældet der, er, at 60 pct. er fritidsrelateret.
Men vi mener alligevel, det er rigtigt, at vi laver den her forhøjelse af kaskoforsikringen.
Det er ikke nogen brugerbetaling, og derfor synes jeg heller ikke, at det skal blandes ind i det.
Og når man hører hr. Ole Birk Olesen sige, at alternativet kan være en lovpligtig ansvarsforsikring, så finder man ud af, at det her jo slet ikke handler om sejlernes forhold.
Det handler om ideologi.
Det må bare ikke hedde en skat, men man må godt pålægge en eller anden forsikring i stedet for, selv om det formentlig ville blive blive dyrere – vil jeg gætte på – for de pågældende, hvis man tog den løsning i stedet for.
Jeg synes igen, at man skal falde lidt ned på jorden.
Altså, faldt nu lidt ned på jorden.
Der har været sådan forskelligt med, at så ville folk tegne en forsikring i udlandet i stedet for.
Jeg ved ikke, jeg er ikke selv ekspert i at surfe rundt og finde forsikringsselskaber i udlandet, der kan forsikre forskellige ting, men i forhold til at der sker en stigning for sådan en almindelig sejlbåd på omkring 80 kr. om måneden, vil jeg sige, at det da er muligt, at der er nogle, der vil gå til udlandet for at blive fri for den her afgift, men altså, jeg tvivler på det.
I forvejen betaler de den ene procent, så det er altså en begrænset stigning.
Jeg kan da godt forstå dem, der siger: O.k., hvorfor skal vi betale det?
Men sådan er det jo altid, når man skal finansiere den her slags ting.
Vi skal finansiere den her maritime nødradio.
Vi skal finansiere den.
Vi ved, det primært er fritidsaktiviteter, de går ud til, og så har vi fundet det rimeligt, at vi bruger den her løsning for at finansiere, at vi kan fastholde den maritime nødradio.
Det er ikke så specielt, som nogle gør det til, at man gør på den her måde, og så store negative konsekvenser får det altså heller ikke.
Så igen, kom nu ned på jorden, og lad os få en ordentlig diskussion af det her.
Vi skal have finansieret nogle ting, ja, det indrømmer vi.
Vi ser på nogle erhvervsstøtteordninger, ja, det gør vi.
Og så synes jeg, vi skulle tage den derfra, i stedet for at man himler op, som tilfældet er her, som om det her vil betyde, at vi ikke længere kan have lystfartøjer i det her land, som om havnene vil blive tømt.
Hr. Brian Mikkelsen har en langt poetisk beskrivelse af danskernes hang til søen og af søens folk osv.
Det har ikke noget med det at gøre.
At det skulle være så frygteligt, har jeg svært ved at se.